GL บวกกว่า 5% เก็งกำไร Q3 โตแจ่ม!
GL บวกกว่า 5% เก็งกำไรไร Q3 โตแจ่ม! โดย ณ เวลา 10.17 น. ราคาอยู่ที่ 18.90 บ. บวก 1 บ. หรือ 5.59% สูงสุดที่ 19.30 บ. ต่ำสุดที่ 18.30 บ. มูลค่าซื้อขายที่ 349.20 ลบ บล.ดีบีเอส วิคเคอร์ส (ประเทศไทย) มองกำไร Q3/58 ค่อนข้างดีมาก แนะ “ซื้อ” ราคาพื้นฐาน 21 บ.
9 พ.ย. 2558

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 10.17น. ราคาอยู่ที่ 18.90 บาท บวก 1 บาท หรือ 5.59% สูงสุดที่ 19.30 บาท ต่ำสุดที่ 18.30 บาท มูลค่าซื้อขายที่ 349.20 ล้านบาท ขณะที่ดัชนีตลาดหุ้นไทยโดยรวมลบ 0.64%

 
บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า GL ช่วงนี้ราคาปรับตัวเพิ่มขึ้นอย่างต่อเนื่อง มองว่ามาจาก 2 ปัจจัยบวก คือ การกำไรช่วงไตรมาส 3/58 ที่ใกล้จะประกาศนั้นจะออกมาค่อนข้างดีมาก แม้ว่าปกติช่วงไตรมาส 3 จะเป็นช่วงโลว์ซีชั่นก็ตาม เพราะเป็นฤดูฝน ทั้งนี้เป็นผลมาจากกิจการต่างประเทศ คือ กัมพูชาและลาวมีผลกำไรที่สูง
ปัจจัยบวกที่สอง คือ บริษัทมีแหล่งเงินทุนมาใช้ดำเนินธุรกิจในไตรมาส 4/58 อีกถึง 2,200 ล้านบาท คาดว่า กำไรไตรมาส 3/58 น่าจะทำสถิติสูงสุดที่ 148 ล้านบาท เติบโตก้าวกระโดด 3,758% เมื่อเทียบกับปีที่ผ่านมา และ 15% เมื่อเทียบกับไตรมาสก่อน ฝ่ายวิจัยมองอีกว่า ไตรมาส 4 ปีนี้น่าจะดีขึ้นอีก เพราะเป็นช่วงไฮซีซั่น ส่วนเงินทุนที่จะได้รับ คาดว่า จะมีการแปลง GL-W3 ได้เงินมา 1,250 ล้านบาท และมีหุ้นกู้แปลงสภาพที่จะแปลงเข้ามาได้เงินอีก 980 ล้านบาท
ทั้งนี้แนะนำ “ซื้อ” พร้อมให้ราคาพื้นฐาน 21 บาท ซึ่งประเมินด้วย P/BV ปี 58 ที่ 3.4 เท่า ตาม Gordon Model คาดว่าอัตราการเติบโตกำไร CAGR ของกำไรต่อหุ้นระหว่างปี 57-60 จะสูงถึง 87% ต่อปี